તિબેટ ઉપર ચીની લશ્કરે ૧૯૫૧થી કરેલા કબજા સામે નારાજ તિબેટી નાગરિકોએ આજથી અડધી સદી કરતા વધુ સમય પહેલા એટલે કે ૧૯૫૯ની ૧૦મી માર્ચે વિદ્રોહ કર્યો હતો. જોકે ચીન દ્વારા આ વિદ્રોહને બહુ નિર્દયતાથી કચડી નંખાતા તિબેટના લોકો માટે એનો બહુ દુઃખદ અંત આવ્યો. એને પરિણામે અમેરિકાની સંસ્થા સી.આઈ.એ.ની મદદથી દલાઈ લામા પોતાના ટેકેદારો સાથે ભારત નાસી ગયા. ૮૦ હજાર લોકો સાથે દલાઈ લામાએ ચીની લશ્કરના પંજામાંથી છટકીને હિમાલય પર્વતમાળા ખૂંદીને ૧૫ દિવસોની યાતનાભરી પગપાળા મુસાફરી પછી ૩૧ માર્ચ ૧૯૫૯ના રોજ સીમા પાર કરીને ભારતમાં પ્રવેશ કર્યો. ત્યાર પછી દર વર્ષે ૧૦ માર્ચને તિબેટીઓ “વિદ્રોહ દિન” તરીકે ઉજવીને વધુમાં વધુ સહયોગ પ્રાપ્ત કરવા વિશ્વભરમાં વિરોધ પ્રદર્શનો આયોજે છે.